[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 24.3.2010

COM(2010)109 τελικό

2010/0060 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα υιοθετηθεί στη Μικτή Επιτροπή του ΕΟΧ για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

ΑΙΤΙΟΛΟΓΙΚΗ ΕΚΘΕΣΗ

1. Το πρωτόκολλο 31 της συμφωνίας ΕΟΧ περιλαμβάνει ειδικές διατάξεις για τη συνεργασία μεταξύ της Ευρωπαϊκής Ένωσης και των κρατών ΕΖΕΣ του ΕΟΧ εκτός του πλαισίου των τεσσάρων ελευθεριών.

2. Το σχέδιο απόφασης της Μικτής Επιτροπής του ΕΟΧ, που επισυνάπτεται στο σχέδιο απόφασης του Συμβουλίου, αποβλέπει στην τροποποίηση του πρωτοκόλλου 31 με στόχο την προώθηση από τα συμβαλλόμενα μέρη της κατάλληλης συνεργασίας μεταξύ των αρμόδιων οργανισμών, ιδρυμάτων και διαφόρων άλλων φορέων στο έδαφός τους, ούτως ώστε να εξασφαλιστεί η ίση συμμετοχή των ενδιαφερόμενων μερών των κρατών ΕΖΕΣ του ΕΟΧ στο έργο SESAR, καθώς και στις δραστηριότητες που καλύπτονται από την κοινή επιχείρηση SESAR, η οποία θεσπίστηκε με τον κανονισμό (ΕΚ) αριθ. 219/2007 του Συμβουλίου της 27ης Φεβρουαρίου 2007.

3. Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ προβλέπει ότι το Συμβούλιο καθορίζει τη θέση της Ένωσης όσον αφορά αυτές τις αποφάσεις κατόπιν προτάσεως της Επιτροπής.

4. Η Επιτροπή υποβάλλει το σχέδιο απόφασης της Μικτής Επιτροπής του ΕΟΧ στο Συμβούλιο προς έγκριση ως θέση της Ένωσης. Η Επιτροπή ελπίζει ότι θα μπορέσει να παρουσιάσει τη θέση της Ένωσης στη Μικτή Επιτροπή του ΕΟΧ το συντομότερο δυνατό.

2010/0060 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα υιοθετηθεί στη Μικτή Επιτροπή του ΕΟΧ για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 9,

τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο[1] και ιδίως το άρθρο 1 παράγραφος 3,

την πρόταση της Επιτροπής,

Εκτιμώντας τα ακόλουθα:

(1) Το πρωτόκολλο 31 της συμφωνίας ΕΟΧ περιλαμβάνει ειδικές διατάξεις για τη συνεργασία μεταξύ της Ευρωπαϊκής Ένωσης και των κρατών ΕΟΧ της ΕΖΕΣ εκτός του πλαισίου των τεσσάρων ελευθεριών.

(2) Ενόψει της ενσωμάτωσης της νομοθετικής δέσμης για τον Ενιαίο Ευρωπαϊκό Ουρανό στη συμφωνία, και του βασικού ρόλου που θα διαδραματίσει το έργο SESAR στη μελλοντική ανάπτυξη των μέτρων εφαρμογής στον τομέα αυτό, καθώς και ενόψει της συμμετοχής των κρατών της ΕΖΕΣ στη δημόσια χρηματοδότηση του έργου μέσω του 7ου προγράμματος-πλαισίου έρευνας και ανάπτυξης, είναι σκόπιμο να ενθαρρυνθεί η κατάλληλη συνεργασία μεταξύ των συμβαλλόμενων μερών της συμφωνίας σε θέματα που καλύπτονται από τις δραστηριότητες της κοινής επιχείρησης SESAR που θεσπίστηκε με τον κανονισμό (ΕΚ) αριθ. 219/2007[2] του Συμβουλίου της 27ης Φεβρουαρίου 2007, ώστε να ενθαρρυνθεί η συμμετοχή των ενδιαφερόμενων μερών των κρατών της ΕΖΕΣ στο έργο SESAR.

(3) Επομένως, το πρωτόκολλο 31 πρέπει να τροποποιηθεί ,

ΑΠΟΦΑΣΙΖΕΙ:

Άρθρο μόνο

Η θέση που θα υιοθετήσει η Μικτή Επιτροπή του ΕΟΧ σχετικά με ένα σχέδιο τροποποίησης του πρωτοκόλλου 31 της συμφωνίας ΕΟΧ για τη συνεργασία σε ειδικούς τομείς εκτός του πλαισίου των τεσσάρων ελευθεριών καθορίζεται στο παράρτημα της παρούσας απόφασης.

Βρυξέλλες, […]

Για το Συμβούλιο

Ο Πρόεδρος […]

ΠΑΡΑΡΤΗΜΑ Σχέδιο

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ.

της

για την τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία» και ιδίως τα άρθρα 86 και 98,

Εκτιμώντας τα ακόλουθα:

(1) Το πρωτόκολλο 31 της συμφωνίας τροποποιήθηκε με την απόφαση αριθ. .../… της Μικτής Επιτροπής του ΕΟΧ[3].

(2) Ενόψει της ενσωμάτωσης της νομοθετικής δέσμης για τον Ενιαίο Ευρωπαϊκό Ουρανό στη συμφωνία, και του βασικού ρόλου που θα διαδραματίσει το έργο SESAR στη μελλοντική ανάπτυξη των μέτρων εφαρμογής στον τομέα αυτό, καθώς και ενόψει της συμμετοχής των κρατών της ΕΖΕΣ στη δημόσια χρηματοδότηση του έργου μέσω του 7ου προγράμματος-πλαισίου έρευνας και ανάπτυξης, είναι σκόπιμο να ενθαρρυνθεί η κατάλληλη συνεργασία μεταξύ των συμβαλλόμενων μερών της συμφωνίας σε θέματα που καλύπτονται από τις δραστηριότητες της κοινής επιχείρησης SESAR που θεσπίστηκε με τον κανονισμό (ΕΚ) αριθ. 219/2007 του Συμβουλίου της 27ης Φεβρουαρίου 2007[4], ώστε να ενθαρρυνθεί η συμμετοχή των ενδιαφερόμενων μερών των κρατών της ΕΖΕΣ στο έργο SESAR.

(3) Επομένως, το πρωτόκολλο 31 της συμφωνίας πρέπει να τροποποιηθεί, ώστε να καταστεί δυνατή η επέκταση της εν λόγω συνεργασίας,

ΑΠΟΦΑΣΙΖΕΙ:

Άρθρο 1

Μετά την παράγραφο 8 του άρθρου 1 (Έρευνα και τεχνολογική ανάπτυξη) του πρωτοκόλλου 31 της συμφωνίας, παρεμβάλλεται η ακόλουθη παράγραφος:

«8α. Τα συμβαλλόμενα μέρη προωθούν την κατάλληλη συνεργασία μεταξύ των αρμόδιων οργανισμών, ιδρυμάτων και διαφόρων άλλων φορέων στα εδάφη τους, ώστε να ενθαρρυνθεί η συμμετοχή των ενδιαφερόμενων μερών των κρατών της ΕΖΕΣ υπό τους αυτούς όρους με τα κράτη μέλη της ΕΕ στο έργο SESAR, καθώς και στις δραστηριότητες της κοινής επιχείρησης SESAR σύμφωνα με τον βασικό κανονισμό(1).

Τα κράτη της ΕΖΕΣ συμμετέχουν πλήρως, χωρίς δικαίωμα ψήφου, στην επιτροπή των ΕΚ για τον Ενιαίο Ευρωπαϊκό Ουρανό, η οποία επικουρεί την Επιτροπή της ΕΕ στη διαχείριση, την ανάπτυξη και την εφαρμογή των δραστηριοτήτων της κοινής επιχείρησης SESAR.

(1) 32007 R 0219: Κανονισμός (ΕΚ) αριθ. 219/2007 του Συμβουλίου της 27ης Φεβρουαρίου 2007 για τη σύσταση κοινής επιχείρησης για την ανάπτυξη του ευρωπαϊκού συστήματος νέας γενιάς για τη διαχείριση της εναέριας κυκλοφορίας (SESAR) (ΕΕ L 64 της 2.3.2007, σ. 1).»

Άρθρο 2

Η παρούσα απόφαση αρχίζει να ισχύει την επόμενη ημέρα της τελευταίας κοινοποίησής της προς τη Μικτή Επιτροπή του ΕΟΧ στο πλαίσιο του άρθρου 103 παράγραφος 1 της συμφωνίας*.

Άρθρο 3

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης .

Βρυξέλλες,

Για τη Μικτή Επιτροπή του ΕΟΧ

Ο Πρόεδρος

Οι Γραμματείς της Μικτής Επιτροπής του ΕΟΧ

[1] ΕΕ L 305 της 30.11.1994, σ. 6.

[2] ΕΕ L 64 της 2.3.2007, σ. 1.

[3] ΕΕ L …

[4] ΕΕ L 64 της 2.3.2007, σ. 1.

* [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]